ເຈົ້າແຂວງ ແຂວງຊຽງຂວາງ ເຊື່ອວ່າ UNESCO ຈະຮັບຮອງເອົາ ທົ່ງໄຫຫີນ ເປັນມໍລະດົກໂລກ
ອົງການ UNESCO ຈະໃຫ້ຄຳຕອບ ກ່ຽວກັບການຮັບຮອງ ຖານະໃນການ ເປັນມໍລະດົກໂລກ ຂອງທົ່ງໄຫຫີນ ຢ່າງເປັນທາງການ ພາຍໃນປີ 2019.
ເຈົ້າແຂວງຊຽງຂວາງ ເຊື່ອວ່າ ຄະນະຊ່ຽວຊານ ຂອງອົງການ UNESCO ຈະຮັບຮອງ ທົ່ງໄຫຫີນເປັນມໍລະດົກໂລກ ທາງປະຫວັດສາດ ຊຶ່ງຈະສົ່ງຜົນດີ ຕໍ່ການພັດທະນາ ເສດຖະກິດ ແລະການທ່ອງທ່ຽວ ໃນແຂວງຊຽງຂວາງ ທ່ານບຸນຕົ້ນ ຈັນທະພອນ ເຈົ້າແຂວງຊຽງຂວາງ ຖະແຫລງຢືນຢັນວ່າ ການເດີນທາງມາ ເກັບກຳຂໍ້ມູນ ແລະກວດກາຄວາມພ້ອມໃນດ້ານຕ່າງໆຂອງທົ່ງໄຫຫີນ ໂດຍຄະນະ ຊ່ຽວຊານ ອົງການ UNESCO ໃນເດືອນສິງຫາ 2018 ນີ້ ໂດຍຖ້າຫາກວ່າ ບໍ່ມີບັນຫາ ຂັດຂ້ອງກໍເຊື່ອໝັ້ນວ່າ ຄະນະຊ່ຽວຊານຂອງ UNESCO ຈະໃຫ້ຄຳຕອບກ່ຽວກັບການ ຮັບຮອງສະຖານະ ໃນການເປັນມໍລະດົກໂລກ ຂອງທົ່ງໄຫຫີນຢ່າງເປັນທາງການ ພາຍ ໃນປີ 2019 ຊຶ່ງຈະສົ່ງຜົນດີຕໍ່ການພັດທະນາເສດຖະກິດ ແລະການທ່ອງທ່ຽວໃນແຂວງ ຊຽງຂວາງດ້ວຍ ດັ່ງທີ່ ທ່ານບຸນຕົ້ນ ໄດ້ໃຫ້ການຢືນຢັນວ່າ: ການສະເໜີໃຫ້ UNESCO ພິຈາລະນາ ເພື່ອຮັບຮອງເອົາທົ່ງໄຫຫິນໃຫ້ເປັນມໍລະດົກ ໂລກ ໄດ້ເລື່ອນມາແລ້ວຫຼາຍຄັ້ງ ເພາະວ່າ ທາງການລາວ ຍັງຂາດການສຶກສາໃນລາຍ ລະອຽດ ແລະກຳນົດແຜນການຄຸ້ມຄອງ ແລະອະນຸລັກແຂດທົ່ງໄຫຫີນທີ່ຜ່ານມາ ກໍຍັງ ຈັດຕັ້ງປະຕິບັດບໍ່ໄດ້ ຕາມເງື່ອນໄຂ ທີ່ UNESCO ກຳນົດໄວ້ ໃນຫຼາຍດ້ານ ເຊັ່ນ ການທີ່ ໄຫຫີນ ຈຳນວນຫຼາຍກວ່າ 2,000 ໜ່ວຍ ທີ່ບໍ່ໄດ້ຕັ້ງຢູ່ໃນບໍລິເວນດຽວກັນ ກໍເຮັດໃຫ້ຕ້ອງ ໃຊ້ເວລາໃນການເກັບກຳຂໍ້ມູນ ແລະຂຶ້ນທະບຽນໄຫຫີນທຸກໆໜ່ວຍ ຢ່າງຍາວນານ ທັງກໍ ຍັງຍາກຕໍ່ການອະນຸລັກ ແລະປົກປັກຮັກສາໄດ້ຢ່າງທົ່ວເຖິງອີກດ້ວຍ ແຕ່ຢ່າງໃດກໍຕາມ ເພື່ອເຮັດໃຫ້ສະດວກຕໍ່ການຄຸ້ມຄອງເຂດທົ່ງໄຫຫີນດັ່ງກ່າວ ທາງການ ລາວ ກໍໄດ້ເລືອກເອົາສະເພາະ 11 ຈຸດເທົ່ານັນ ທີ່ຈະສະເໜີຕໍ່ UNESCO ເພື່ອຮັບຮອງ ໃຫ້ເປັນມໍລະດົກໂລກໃນໂອກາດ ທີ່ຄະນະຊ່ຽວຊານຂອງ UNESCO ເດີນທາງມາ ກວດກາທົ່ງໄຫຫີນ ໃນເດືອນສິງຫາ 2018 ນີ້ ໂດຍໄຫຫີນ ທັງ 11 ຈຸດດັ່ງກ່າວ ຕັ້ງຢູ່ໃນ ເຂດເມືອງຄຳ ເມືອງແປກ ເມືອງຜາໄຊ ແລະເມືອງພູກູດ ຊຶ່ງມີໄຫຫີນ ທີ່ໄດ້ຂຶ້ນທະບຽນ ໄວ້ແລ້ວ ຈຳນວນທັງໝົດ 999 ໜ່ວຍ ທັງນີ້ ໂດຍພະແນກແຜນການ ແລະການລົງທຶນ ແຂວງຊຽງຂວາງ ລາຍງານວ່າ ໃນ ຕະຫຼອດປີ 2017 ຜ່ານມາ ມີນັກທ່ອງທ່ຽວຊາວຕ່າງຊາດ 7 ໝື່ນກວ່າຄົນ ທີ່ເດີນທາງ ມາຢ້ຽມຊົມທົ່ງໄຫຫີນ ແລະເຊື່ອວ່າ ຈະເພີ່ມຂຶ້ນເປັນ 2-3 ເທົ່າ ຖ້າຫາກ UNESCO ໃຫ້ການຮັບຮອງໄຫຫີນ ເປັນມໍລະດົກໂລກ ຢ່າງເປັນທາງການແລ້ວນັ້ນ ອີກດ້ານນຶ່ງ ທ່ານທອງໃບ ໂພທິສານ ຫົວໜ້າກົມມໍລະດົກ ກະຊວງຖະແຫລງຂ່າວ- ວັດທະນະທຳ ແລະທ່ອງທ່ຽວ ໃຫ້ການຢືນຢັນວ່າ ການກະກຽມວຽກງານໃນດ້ານຕ່າງໆ ເພື່ອສະເໜີໃຫ້ອົງການ UNESCO ພິຈາລະນາຮັບຮອງເຂດປ່າສະຫງວນແຫ່ງຊາດ ພູຫີນໜາມໜໍ່ ໃນແຂວງຄຳມ່ວນ ໃຫ້ເປັນມໍລະດົກໂລກທາງທຳມະຊາດນັ້ນ ໄດ້ສຳເລັດ ໃນຂັ້ນເບື້ອງຕົ້ນແລ້ວ ແລະຄາດວ່າ ຈະສາມາດນຳສະເໜີເອກກະສານສຳຄັນຕ່າງໆ ເຖິງອົງການ UNESCO ໄດ້ຢ່າງເປັນທາງການໃນຕົ້ນປີ 2019 ເປັນຢ່າງຊ້າ ທ່ານທອງໃບ ເຊື່ອໝັ້ນວ່າ ມີໂອກາດສູງທີ່ UNESCO ຈະຮັບຮອງເຂດປ່າສະຫງວນ ແຫ່ງຊາດ ພູຫີນໜາມໜໍ່ຂອງລາວ ໃຫ້ເປັນມໍລະດົກໂລກທາງທຳມະຊາດ ເນື່ອງຈາກ ເປັນເຂດທີ່ຍັງມີທຳມະຊາດທີ່ສວຍງາມ ແລະປົກຫຸ້ມດ້ວຍປ່າໄມ້ ຢ່າງໜາແໜ້ນ ໃນ ພື້ນທີ່ກວ້າງກວ່າ 82,000 ເຮັກຕາ ທັງກໍຍັງເປັນແຫລ່ງທີ່ຢູ່ອາໄສ ຂອງຊ້າງປ່າ ຈຳນວນຫຼາຍຮ້ອຍໂຕ ແລະສັດປ່າຍຫາຍາກຫຼາຍຊະນິດອີກດ້ວຍ ທາງດ້ານທ່ານ ແບສຕຽນ ປູຣເຣີ (Bastian Purer) ຫົວໜ້າຄະນະທີ່ປຶກສາ ຂອງ ອົງການປົກປັກຮັກສາລະບົບນິເວດ ປ່າໄມ້ ແລະຊີວະນານາພັນ ຂອງລັດຖະບານ ເຢຍຣະມັນ (GIZ) ປະຈຳ ສປປ ລາວ ຊຶ່ງໄດ້ໃຫ້ການຊ່ອຍເຫຼືອແກ່ລັດຖະບານລາວ ໃນການຕຽມຄວາມພ້ອມ ແລະແຜນການສຳສະເໜີ UNESCO ເພື່ອໃຫ້ຮັບຮອງເອົາ ພູຫີນໜາມໜໍ່ ໃຫ້ເປັນມໍລະດົກໂລກ ທາງທຳມະຊາດນັ້ນ ກໍເຊື່ອໝັ້ນວ່າ UNESCO ຈະໃຫ້ການຮັບຮອງຢ່າງແນ່ນອນ ເພາະ GIZ ໄດ້ໃຫ້ການຊ່ອຍເຫຼືອທາງການລາວ ໃນການຈັດທຳແຜນການຄຸ້ມຄອງ ແຜນງານດ້ານເທັກນິກ ແລະການບໍລິຫານງານ ພາຍໃນກົມມໍລະດົກຂອງລາວໃຫ້ໄດ້ ຕາມມາດຕະຖານຂອງ UNESCO ຊຶ່ງຈະແລ້ວ ເສັດຢ່າງສົມບູນ ໃນປີ 2018 ເພື່ອສະເໜີ້ເຖິງ UNESCO ພາຍໃນຕົ້ນປີ 2019 ຕໍ່ໄປ